Komisjoni otsus,

28. detsember 1994,

millega kiidetakse heaks Soome meetmeprogramm teatavate elusloomade ja loomsete toodete kontrollimiseks salmonelloosi suhtes

(94/968/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 26. juuni 1964. aasta direktiivi 64/432/EMÜ (ühendusesisest veiste ja sigadega kauplemist mõjutavate loomatervishoiu probleemide kohta, [1] muudetud Norra Kuningriigi, Austria Vabariigi, Soome Vabariigi ja Rootsi Kuningriigi ühinemistingimusi ning Euroopa Liidu aluslepingute muudatusi käsitleva akti I lisa V jaotise E jao I osa 2. peatüki lõike A punkti 1 alapunktiga h), eriti selle artikli 10a lõiget 2,

võttes arvesse nõukogu 15. oktoobri 1990. aasta direktiivi 90/539/EMÜ (kodulindude ja haudemunade ühendusesisest kaubandust ning kolmandatest riikidest importimist reguleerivate loomatervishoiunõuete kohta, [2] muudetud Norra Kuningriigi, Austria Vabariigi, Soome Vabariigi ja Rootsi Kuningriigi ühinemistingimusi ning Euroopa Liidu aluslepingute muudatusi käsitleva akti I lisa V jaotise E jao I osa 2. peatüki lõike A punkti 4 alapunktidega b ja c), eriti selle artikleid 9a, 9b ja 10b,

võttes arvesse nõukogu 26. juuni 1964. aasta direktiivi 64/433/EMÜ (ühendusesisest värske lihaga kauplemist mõjutavate loomatervishoiu probleemide kohta, [3] muudetud Norra Kuningriigi, Austria Vabariigi, Soome Vabariigi ja Rootsi Kuningriigi ühinemistingimusi ning Euroopa Liidu aluslepingute muudatusi käsitleva akti I lisa V jaotise E jao I osa 3. peatüki lõike 1 punktiga d), eriti selle artikli 5 lõiget 4,

võttes arvesse nõukogu 15. veebruari 1971. aasta direktiivi 71/118/EMÜ (värske kodulinnulihaga kauplemist mõjutavate tervishoiuprobleemide kohta, [4] muudetud Norra Kuningriigi, Austria Vabariigi, Soome Vabariigi ja Rootsi Kuningriigi ü hinemistingimusi ning Euroopa Liidu aluslepingute muudatusi käsitleva akti I lisa V jaotise E jao I osa 3. peatüki lõike 3 punktiga b), eriti selle artikli 5 lõiget 4,

võttes arvesse nõukogu 17. detsembri 1992. aasta direktiivi 92/118/EMÜ, milles sätestatakse selliste toodete ühendusesisest kaubandust ja ühendusse importimist reguleerivad loomade ja inimeste terviseohutuse nõuded, mille suhtes ei kohaldata direktiivi 89/662/EMÜ A lisa I peatükis ja nakkusetekitajate puhul direktiivis 90/425/EMÜ [5] (muudetud Norra Kuningriigi, Austria Vabariigi, Soome Vabariigi ja Rootsi Kuningriigi ühinemistingimusi ning Euroopa Liidu aluslepingute muudatusi käsitleva akti I lisa V jaotise E jao I osa 4. peatüki lõike 4 punktiga c) osutatud ühenduse erieeskirjades sätestatud nõudeid, eriti selle II lisa 2. peatüki esimest taanet,

ning arvestades, et:

10. oktoobril ja 13. detsembril 1994 esitas Soome komisjonile salmonelloosi kontrolli meetmeprogrammi vastavalt direktiivi 64/432/EMÜ artikli 10a lõikele 2, direktiivi 90/539/EMÜ artiklitele 9a, 9b ja 10b, direktiivi 64/433/EMÜ artiklile 5, direktiivi 71/118/EMÜ artiklile 5 ja direktiivi 92/118/EMÜ II lisa 2. peatüki esimesele taandele;

see meetmeprogramm hõlmab meetmeid, mida Soome on kohustunud võtma alates ühinemislepingu jõustumise tähtajast aretamiseks, lihatootmiseks ja tapmiseks mõeldud veiste, sigade, tõulindude, tõu- või produktiivlindude karja lisamiseks ettenähtud ühepäevaste tibude, munakanade (toidumunade tootmiseks ettenähtud produktiivlinnud), tapalindude, veise- ja sealiha, lambaliha, linnuliha ja otsetarbimiseks mõeldud munade kontrollimiseks salmonelloosi suhtes;

seetõttu tuleks ette näha, et meetmeprogrammi heakskiitmiseks võetakse vastu ainult üks komisjoni otsus;

Soome suhtes seoses salmonelloosiga kohaldatavad juba kindlaksmääratud või tulevikus kindlaksmääratavad tagatised määratletakse iga elusloomade või loomsete toodete kategooria jaoks; nimetatud tagatiste kohaldamine oleneb Soome võetavate meetmete heakskiitmisest iga sektori puhul,

ON VASTU VÕTNUD KÄESOLEVA OTUSE:

Artikkel 1

Kiidetakse heaks Soome programmiga hõlmatavad aretamiseks, lihatootmiseks ja tapmiseks mõeldud veiste ja sigade suhtes võetavad meetmed.

Artikkel 2

Kiidetakse heaks Soome programmiga hõlmatavad tõulindude ja tõu- või produktiivlindude karjadesse lisamiseks ettenähtud ühepäevaste tibude suhtes võetavad meetmed.

Artikkel 3

Kiidetakse heaks Soome programmiga hõlmatavad munakanade (toidumunade tootmiseks ettenähtud produktiivlinnud) suhtes võetavad meetmed.

Artikkel 4

Kiidetakse heaks Soome programmiga hõlmatavad tapalindude suhtes võetavad meetmed.

Artikkel 5

Kiidetakse heaks Soome programmiga hõlmatavad veise- ja sealiha suhtes võetavad meetmed.

Artikkel 6

Kiidetakse heaks Soome programmiga hõlmatavad linnuliha suhtes võetavad meetmed.

Artikkel 7

Kiidetakse heaks Soome programmiga hõlmatavad otsetarbimiseks mõeldud munade suhtes võetavad meetmed.

Artikkel 8

Soome jõustab artiklites 1, 2, 3, 4, 5, 6, ja 7 osutatud meetmete rakendamiseks vajalikud õigusaktid ühinemislepingu jõustumise päeval.

Artikkel 9

Käesolev otsus jõustub Norra, Austria, Soome ja Rootsi ühinemislepingu jõustumise korral kõnealuse ühinemislepingu jõustumise päeval.

Artikkel 10

Käesolev otsus on adresseeritud liikmesriikidele.

Brüssel, 28. detsember 1994

Komisjoni nimel

komisjoni liige

René Steichen

[1] EÜT 121, 29.7.1964, lk 1977/64.

[2] EÜT L 303, 31.10.1990, lk 6.

[3] EÜT 121, 29.8.1964, lk 2012/164.

[4] EÜT L 55, 8.3.1971, lk 23.

[5] EÜT L 62, 15.3.1993, lk 49.

--------------------------------------------------